## **FOND ZA STIPENDIRANJE MLADIH LIJEČENIH OD RAKA**

***MLADICE STIPENDIJA***

Studiranje na visokoškolskim ustanovama je skupo ako dolazite iz socijalno ugrožene porodice, iz porodice sa dvoje ili više djece, iz drugog grada ili pak ako su roditelji utrošili sva svoja finansijska sredstva na vaše liječenje. Još ako vam se poslože sve navedene socijalne prilike, studiranje postaje nemoguća misija.

Većina naše djece i omladine koja su se liječila i izliječila od malignih oboljenja susreću se sa jednom ili više socijalnih prepreka na putu prema visokoškolskom obrazovanju. Sa prosječnom platom od 830 KM, prosječnom stopom nezaposlenosti of 25% i velikim ekonomskim razlikama u primanjima po općinama i kantonima u FBiH dolazimo do zaključka da je studiranje u Sarajevu ili bilo kojem većem gradu u BiH, na visokoškolskim institucijama, za većinu roditelja djece i omladine koja su se liječila i izliječila od malignih oboljenja, jednostavno finansijski nedostižno.

Iz ove činjenice razvila se ideja i potreba za nagrađivanjem i vrednovanjem *akademskih uspjeha i ličnih životnih trijumfa djece i omladine* koja su prošla nevjerovatno putovanje od liječenja do izlječenja od malignih oboljenja.

Fond za stipendiranje mladih liječenih od raka je osmišljen kao godišnji studentski fond iz kojeg bi se finansirali troškovi studiranja djece i omladine izliječene od malignih oboljenja na visokoškolskim ustanovama u Bosni i Hercegovini a koji su u stanju socijale potrebe:

1. jedan ili nijedan zaposlen roditelj
2. višečlana porodica (pet ili više članova)
3. samohrani roditelj
4. iscrpljeni finansijski resursi zbog liječenja
5. braća ili sestre na školovanju/studiju
6. akademski uspjeh

## **CILJEVI, ISHODI I OČEKIVANI REZULTATI FONDA**

* Omogućavanje visokog obrazovanja mladim ljudima koji su završili liječenje od raka
* Finansijska podrška za školovanje
* Olakšavanje pristupa studiranju studentima iz manjih sredina u BiH
* Osiguravanje moralne, finansijske i profesionalne podršku kroz proces studiranja
* Stvaranje volonterskih i radnih navika kod studenata

## **AKTIVNOSTI**

* Savjetovanje i praćenje prilikom odabira fakulteta
* Savjetovanje i dodatna edukacija i profesionalno usavršavanje
* Volontiranje u Roditeljskoj kući za vrijeme studiranja

**DONATORI FONDA ZA 2018. GODINU**

Mikrokreditna Fondacija Sunrise

Besim Velić, Sjedinjene Američke Države – ostavština

Nedim Čopra, Švicarska

**Sredstva iz Fonda za STIPENDIJE** biti će utrošena za školarine, knjige, profesionalno usavršavanje, smještaj, režije, životne troškove te prijevoz.